রায়ান গসলিং
রায়ান থমাস গসলিং (জন্ম ১২ নভেম্বর, ১৯৮০) হলেন একজন কানাডীয় অভিনেতা ও সঙ্গীতশিল্পী। ডিজনি চ্যানেলের "দ্য মিকি মাউস ক্লাব" (১৯৯৩-১৯৯৫) এ শিশু শিল্পী হিসেবে তিনি তার কর্মজীবন শুরু করেন এবং পরবর্তীতে "আর ইউ অ্যাফ্রেড অফ দ্য ডার্ক?" (১৯৯৫) এবং "গুজবাম্পস" (১৯৯৬) এর মত পারিবারিক অনুষ্ঠানে তাকে দেখা যায়। চলচ্চিত্রে তার প্রথম কাজ হল নব্য-নাৎসিবাদ বিষয়ক "দ্য বিলিভার" (২০০১) এবং পরে তিনি কয়েকটি স্বাধীন চলচ্চিত্র, যেমন "মার্ডার বাই নাম্বার্স" (২০০২), "দ্য স্লটার রুল" (২০০২) এবং "দ্য ইউনাইটেড স্টেটস অফ লিল্যান্ড" (২০০৩) চলচ্চিত্রে অভিনয় করেন।
অ্যাঞ্জেলিনা জোলি
১৯৮২ সালে "লুকিন’ টু গেট আউট" চলচ্চিত্রে বাবা জন ভইটের সাথে একটি শিশু চরিত্রে অভিনয়ের মধ্য দিয়ে চলচ্চিত্র জগতে জোলির আবির্ভাব হয়। তবে পেশাদার চলচ্চিত্র অভিনেত্রী হিসেবে তাঁর অভিষেক ঘটে স্বল্প বাজেটের ছবি "সাইবর্গ ২" (১৯৯৩)-এ অভিনয়ের মাধ্যমে। তাঁর অভিনীত প্রথম বড় মাপের ছবি "হ্যাকারস" (১৯৯৫)। এ ছবিতে তিনি নামভূমিকায় অভিনয় করেন। পরবর্তীতে তাঁকে "জর্জ ওয়ালেস" (১৯৯৭) ও "জিয়া" (১৯৯৮)-এর মতো সমালোচক-নন্দিত চলচ্চিত্রে অভিনয় করতে দেখা যায়। নাট্য চলচ্চিত্র "গার্ল, ইন্টারাপ্টেড" (১৯৯৯)-এ অনবদ্য অভিনয়ের জন্য তিনি সেরা পার্শ্ব অভিনেত্রী বিভাগে একাডেমি পুরস্কার লাভ করেন। ভিডিও গেম নায়িকা লারা ক্রফ্‌ট চরিত্র নিয়ে "" (২০০১) চলচ্চিত্রে অভিনয় তাঁর তারকাখ্যাতি আরও বাড়িয়ে দেয়। মূলত এরপর থেকেই জোলি হলিউডের অন্যতম ও সর্বোচ্চ পারিশ্রমিক-প্রাপ্ত একজন অভিনেত্রী হিসেবে বিবেচিত হয়ে আসছেন। তাঁর চলচ্চিত্র-জীবনের সর্বোচ্চ ব্যবসায়িক সাফল্য যে দুটি চলচ্চিত্র থেকে এসেছে সেগুলো হলো অ্যাকশন-কমেডিধর্মী "মি. এন্ড মিসেস. স্মিথ" (২০০৫) এবং অ্যানিমেশন চলচ্চিত্র "কুং ফু পান্ডা" (২০০৮)।